Nyhavn 41

Nyhavn 41 er en historisk ejendom beliggende som fjerde hus før Toldbodgade på solsiden af Nyhavn i København. Forhusets nuværende udseende er resultatet af en forhøjelse af et gavlkvisthus fra 1698 – 99 foretaget på et tidspunkt mellem 1731 og 1752. En stenplade med et kompas og en inskription over hovedindgangen vidner om, at der engang lå et sejl-, flag- og kompasmagerværksted i ejendommen. Værkstedet eksisterede fra 1761 og mere end hundrede år frem. Bygningens hovedtrappe er placeret i et sidehus, som er opført i bindingsværk. Det giver også adgang til et smalt baghus. Hele det trefløjede bygningskompleks er fredet (1918, udvidet 1984). Der ligger i dag en restaurant i kælderen. Sejl-, flag- og kompasmagerværksteder var blandt de mest talrige håndværksvirksomheder langs denne side af Nyhavn i det 18. og 19. århundrede. Der har således også ligget sejlmagerværksteder (no) i ejendommene Nyhavn 33, Nyhavn 45, Nyhavn 47 og Nyhavn 65. Det er dog kun på facaden af Nyhavn 33 og Nyhavn 65, at der stadig ses bomærker svarende til det som ses over døren på Nyhavn 41. Historie Ejendommens oprindelse Tilbage i slutningen af 1700-tallet var grundstykket del af en langt større ejendom som tilhørte garver Villum Lydersen. I Københavns første matrikel fra 1689 blev hans ejendom opført som nr. 28 i Sankt Annæ Øster Kvarter. Ejendommen blev senere opdelt i fem ejendomme (nu Nyhavn 41–49). Den nuværende bygning på stedet blev opført med to etager i 1699 for Hans Bentsen. Af en plan over området fra 1731 fremgår det, at ejendommen på det tidspunkt tilhørte Hans Bendsens arvinger. Forhuset blev forhøjet med én etage mellem 1731 og 1753. I den nye matrikel fra 1756 blev ejendommen opført som nr. 21 i Sankt Annæ Øster Kvarter. Den tilhørte på det tidspunkt Nikolaj Hansen Juul. Ejendommen blev i 1761 erhvervet af sejl-, flag- og kompasmager Hans Kleitrup. Hans datter Anne Kirstine Hansdatter Kleitrup (1721–1788) blev gift med sejlmager Ole Pedersen Sangaard, som var ejer af Nr. 24 (nu Nyhavn 45) tre huse længere henne langs kanalen. Ved folketællingen i 1787 boede der fire husstande i ejendommen. Hans Kleitrup boede i ejendommen med sin hustru Anne Lyngbye, tre børn fra hans første ægteskab i alderen 10 til 16 år, seks lærlinge og en tjenestepige. Købmanden Michael Mogensen Black boede i ejendommen med sin hustru Anna Elisabeth, en ansat i hans købmandsforretning og en tjenestepige. Christian Baden, som var tømmerhandler, boede i ejendommen med sin hustru Margaretha, hustruens nevø Christian Hemskov og en tjenestepige. Den fjerde og sidste husstand bestod af Anders Christensen og hans hustru Giertrud Simons Datter. Familierne Bang og Rønne Ved folketællingen i 1801 boede der kun to husstande i ejendommen. Georg Rømer, som var købmand, boede i ejendommen med sin hustru Sophie Caroline Lanek, deres seks børn i alderen fire til 17 år, to ansatte i hans købmandsforretning, en tjenestepige og en logerende. Den anden husstand bestod af Cornelia Pass, som var enke efter en skibskaptajn ved navn Bagger, hendes datter Eva Cornelia Bagger, den 40-årige sejl-, flag- og kompasmager Stie Thomsen Bang, Bangs 70-årige fader Thomas S. Bang, fire lærlinge og en tjenestepige. I den nye matrikel fra 1806 blev ejendommen igen opført som nr. 21 i Sankt Annæ Øster Kvarter. Den tilhørte på det tidspunkt H. G. Rømer & T. Stolpe. "H. G. Rømer" var antagelig identisk med den Georg Rømer, som nævnes i folketællingen fra 1801. Hvem "T. Stolpe" var står ikke umiddelbart klart, men han var muligvis involveret i sejlmagerværkstedet, da der som nævnt nedenfor optræder en sejlmager ved navn Stolpe i bygningen ved næste folketælling. Han kan have været en kompagnon til Stig Bang, som blot var bosat i en anden ejendom.. Stig Bangs søster var gift med skipper Henning Hansen Rønne, som gjorde sig bemærket som kaperkaptajn og investor under Kanonbådskrigen. De boede en tid henne om hjørnet i Toldbodgade 5 (en). Deres søn Thomas Rønne (1800-1874) blev uddannet sejl-, flag- og kompasmager og senere optaget som kompagnon i onklens sejlmagerværksted i Nyhavn. Ved den næste folketælling i 1834 boede der fire husstande i ejendommen. Stie Bang, Tomas Rønne og Carel Stolpe, som alle var sejl-, flag- og kompasmagere, boede sammen på anden sal. De boede der med Rønnes hustru og tre-årige søn, fem lærlinge og to tjenestepiger. Carl Jacobsen Leth, som var skipper, boede på førstesalen med sin hustru Neel Leth og en tjenestepige. Hans Nissen, som var skibsfører, boede på stueetagen med sin hustru Friederickke Petersen, fire børn, en tjenestepige og en logerende (en kirurg). Bolette Jensen, som var enke og ernærede sig som øltapper, boede i kælderen med sin 15-årige søn, en tjenestepige og en logerende. Ved den næste folketælling i 1840 boede der 34 personer i ejendommen. Den nu 79-årige Stig Bang boede stadig sammen med Thomas Rønne og hans familie på anden sal. Seks sejlmagerlærlinge var også en del af husstanden. Andreas Martin Brandt, som var købmand, boede nu på stueetagen med sin hustru Helene Brandt, deres to børn, 22-årige Louise Augusta Kroghmeyer (fra Als) og en tjenestepige. Hans Nissen, som var koffardikaptajn, boede på stueetagen med sin hustru Christine Frederikke Petersen, deres fem børn og en tjenestepige. Thomas Rønnes søn Stie Christian Rønne (1831-1922) blev sejl-, flag- og kompasmager ligesom sin fader. Han var gift med sin kusine Ane Kirstine Rønne (1847-1924). Hun var således datter af Thomas Rønnes yngre broder Gerhardt Peter Rønne (1811-1897), som var snedkermester i København, og hans hustru Jensine Elisabeth Rønne (født Justesen, 1822-1901). Efter faderens død overtog han ejendommen og værkstedet. Ved folketællingen i 1880 boede der 31 personer i ejendommen. Stie Christian Rønne og Ane Kirstine Rønne (født Rønne) boede på stueetagen med hans moder Ane Kirstine Rønne (født Bang), hans broder Rasmus Bang Rønne og to tjenestepiger. Henning Hansen Rønne, en kontorfuldmægtig, boede på første sal med sin hustru Hanssine Maire Rønne, deres to små børn, hans hustrus søster Cathrine Marie Rønne og en tjenestepige. Bendt Lassen, som var arbejdsmand, boede på stueetagen med sin hustru Ana Lassen. Vilhelm Heinrich Wulff, som var værtshusholder, boede i kælderen med sin hustru Sass Wulff, deres fire børn og to sønner fra hans første ægteskab (en sømand og en kontorbetjent), Magrethe Kirstine Terkelsen, som var vaskekone, boede i baghusets stueetage med tre af sin børn og en logerende (en smed). Anders Peter Andersen, som var kontorbud, boede på første sal i baghuset med sin hustru Henriette Antoinette Andersen. Stie Christian Rønne og Ane Kirstine Rønne flyttede senere til Bornholm. De døde begge på adresse Grønnegade 21 i Rønne. Senere historie Senere lå Hotel King Edward i ejendommen. Senere lå handelsvirksomheden Simmelhag & Holm i ejendommen. Virksomheden handlede med produkter fra Island, Grønland og Færøerne. Den blev grundlagt af Andreas Simmelhag i 1834 og efter hans død i 1860 overtaget af hans søn F. C. Simmelhag (1843–1906) i kompagniskab med C. F. Holm. Andreas Wilian Simmelhag, som var barnebarn af grundlæggeren, blev kompagnon i 1891. Virksomheden havde hovedsæde i ejendommen Nyhavn 41 i 1950, men fra hvilket år den fandtes på adressen vides ikke. Arkitektur Nyhavn 41 blev oprindelig opført som et fem fag bredt gavlkvisthus med to etager over en høj kælder. Ved forhøjelsen rykkede den tre fag brede gavlkvist én etage op. Den pudsede facade er malet i en varm jernvitriolgul (no) farve. Den hvidmalede, profilerede gesims afbrydes af gavlkvisten. I det midterste fag på anden sal sidder en mindre balkon. I det tilsvarende fag på førstesalen og i gavlkvisten sidder to karnapper, hvoraf den i gavlkvisten dog kan åbnes, så den får karakter af en slags fransk balkon. Øverst på gavlkvisten sidder en udlæggerbom, hvorpå der er monteret en vindfløj. Over hoveddøren i faget længst til højre sidder et overvindue med diagonale sprosser. Over overvinduet sidder en konsolbåret stentavle med en kompasrose, to dannebrogsflag og to sandure under en inskription. Inskriptionen lyder: Herre Wis os dine Weie Bøi self baade Roer og Staven at wi efter Werdens Møie kan naa hos dig en siker Havn og derunder: Her er Styrmans Redskab til Kiøbs En gennemgående forstuegang i det ret dybe forhus giver adgang til ejendommens hovedtrappe i sidehuset, som er opført i bindingsværk. Trappen giver både adgang til forhuset og det smalle men ret lange baghus som fortsætter ind bag Nyhavn 39. I dag I dag ligger Restaurant Nyhavn 41 i kælderen. Referencer Eksterne henvisninger Henning Hansen Tønne at geni.com